Майская госця  
*Васіль Вітка*

Прыляцела, прыляцела

Першаю паштоўкаю.

Пад акном на дроце села,

Радасна зашчоўкала:

— Я ляцела гарадамі,

Вёскамі і сёламі,

Над палямі, над садамі

За вясной вясёлаю.

Несці навіну на крылах

Памагалі гусанькі.

Я сама сабе пашыла

Хвартушок бялюсенькі.

Выгладжу сваю абнову,

Вычышчу ўсе пёрачкі,

Каб у дзённіку вясновым

Мець адны пяцёрачкі.

Калі ў вас іх малавата

Ці даўно ўжо меліся,

Не хачу быць вінаватай —

Давайце падзелімся.

Кожны, хто мяне пазнае,

Няхай павітаецца:

— 3 добрым маем,

3 цёплым маем,

3 сонечнаю раніцай!

— А мы ўсе цябе пазналі,

Просім, калі ласачка,

Сябраваць заўсёды з намі,

Ластавачка, ластаўка!